title: "Sono Sion"
text: "Di Sono Sion es en Elektroauto, wat Sono Motors forsprakt. Di Wain ken fan't Stroomnat sa \u00fcs uk fan ain Solaarpaneeli \u00f6n di Karoserii \u0101pleeren uur.\n\nHistoorie \nSent 2012 aarberi di Gr\u00fcnjliiers fan \u00f6n jaar Sion.\n\u00d6n di Jaaren 2016 en 2017 k\u00fcr aur Crowdfunding-Kampagnen muar \u00fcs 2 Milljoonen Euro fuar dit Omseeten en Proototypen saamlet uur.\n\n\u00d6n di Juuli 2016 waar di Reekner-Skeltern fan di SION weeget\n\nSent August 2017 jeft et tau Proototypen fan di SION, wat bi Roding Automobile becht uuren sen. Ja skel sa temelk sa wiis \u00fcs di SION achter\u00f6n becht uur. Dit Auto skel man jit forbeetert uur, bit dat dit becht uur. Di SION uur \u00f6n twelef Staten \u00f6n Euroopa t\u00f6 Proof k\u00f6\u00f6rt, en diarbi wel em di Failen \u00fctfinj en ee\u0111er di Kritiik fan di Liren hiir.\n\n\u00d6n di H\u0101refst fan 2017 heer di Seerienaarber bigent. Di Crashtest skel 2019 maaket uur, en diarbi wel em hol fjuur Stiaren ee\u0111er di NCAP Standard haa wel. \n\nSeerienproduktsjoon en dit Forkoopin skel uk 2019 \u00f6n Gang kum. \n\n2017 sen hok Investooren t\u00f6 Sono Motors kemen, sa \u00fcs di Gr\u00fcnjliier fan di Energiitiinstler Juwi en di B\u00f6llinger Gruppe.\n\nDi 9.\u00a0Mai 2018 waar bikeent d\u00f6nen, dat di Bateriien fan Elring Klinger \u00fct D\u00fctskl\u00f6n kum skel. Des Firma es bikeent fuar Dechtingen en jit hok Saaken, wat iin \u00f6n ark Auto set, en heer al Taachten fuar di Wanel t\u00f6't Elektroauto. Dit Voluumen fan di Kontrakt giar aur muar h\u00f6nert Miljoonen Euro en lapt aur aacht Jaaren.\n\nDi 6.\u00a0Juni 2018 jaav't Biskiir, dat di SION LED-Leechtern fo skel, wat bi des Klas fan Auto ek olter aaft fuarkumt. Uk des Lampen kum fan D\u00fctskl\u00f6n (Automotive Solutions Germany GmbH (ASG))\n\nDi 14. Juni 2018 k\u0101m di 5.000. Reserviaring iin, en diarfan waar \"green Leecht\" fuar di Produktsjoon d\u00f6nen.\n\nModel\nDi SION es en Elektroauto, wat aur Steekdoos, Typ2, CCS en solaar aur ain Moduuli \u0101pleeren uur ken. Di Stroom ken ek bluat iin \u00f6n di Baterii, di ken diar uk me bit t\u00f6 3,6 kW Giraatenkraft \u00fctnomen uur (Bidirekstsjonaal).\n\n\u00d6ndreft\nDi Maskiin es en Triiph\u0101sen-Asynchroonmaskiin me 80 kW. Di Aarbers-Spaning es 400 V.\n\nBi di Proototyp giar di Kraft \u00f6n di Achterweelen, \u00fcs em jert, skel di \u00f6n dit Seerienauto \u00f6n di Fuarderweelen gung. Di Gauhair skel ek aur 140\u00a0km/h gung.\n\nSolaarmoduuli (viSono) \n\nAural \u00f6n di Karoserii heer em mal efistienti Solaarmoduuli me monokristaliini Siliziumselen \u00f6nbecht (Senerlig efitsient bi difuusi Leecht, ja skel bi Straalwinkeln bit dial t\u00f6 70 jit 100 % fan jaar Stroom maaki). Boowen \u00f6n di Moduuli es en Sk\u00fc\u00fcl fan Polycarbon\u0101t.\n\nDi Moduuli deek 7,5\u00a0m\u00b2 fan dit Auto en skel 24 % Aarbersefekt haa (Dit es aur di Maaten gur). Di Kraft fan di Moduuli giar bit t\u00f6 1208\u00a0Watt Peak (Wp).\nBi Senskiin \u00f6n Mereleuroopa skel diarfan \u00f6n en gur Dai bit t\u00f6 30 km uur, \u00f6n't Merel aur't Jaar skel dit ark Dai ombi 10 km wiis.\n\n\u00dctstafiaring\nSonoMotors wel bluat jen Produkt bech, en suurt Wain, wat fuar ark jen lik es.\n\nPlaats es diarbenen fuar 5 Mensken, di Seetplaatsen ber 45 cm Lucht fuar di Skolern, en ark giar omt\u00f6klapi. Bi di Plaats fuar di K\u00f6\u00f6rer ken uk di Hoogdi forstellt uur.\nDi Leerr\u00fcm heer 650 Liitern en ken \u00fcp 1.250 Liitern kum, wan di Achterseeten omliar uur.\n\nDi Airbag fuarn rochts (Of \u00f6n Engel\u00f6n fuarn lefts) let h\u00f6m \u00fctmaaki, dat em diar en D\u00fctjiseet haa ken.\n\nEn \u00d6nhingerkupling bit 750 kg skel t\u00f6 bistel wiis.\n\nMoos fuar gur Lucht (breSono)\nDi Lucht t\u00f6 uuremi uur d\u00f6\u00f6r en Filter fan Moos bl\u00f6\u00f6gen.\n\nDit Auto \u00fcs en Stroomlaager (biSono)\nMe di \u00c4nsl\u00fcten skel em ek bluat di Bateriien \u0101pleer, em ken diarme uk Stroom \u00fct dit Auto fo, bit t\u00f6 230 Volt/16A = 3,6 kW Giraatenkraft. Me Typ2-Kaabel skel dit bit t\u00f6 11 kW Giraatenkraft of Stroom fuar en Elektroauto wiis.\nDir Leergiraat es diarfuar taacht, dat et uk Stroom iin \u00f6n't Stroomnat d\u00f6 ken (Vehicle to Grid).\n\nWerkstair (reSono) \nDit Hunbok fuar Werkstairen sa \u00fcs uk CAD-Daaten fuar 3D-Prenters en sok Maskiinen skel em me sin SION lizenzfrii fo. Sa ken em dit Auto fuar't olermiist salev \u00f6n Gang hual. \nSonoMotors wel uk Videos produtsiari, wat forklaari, hur'ling em dit en des repariari ken, en sa skel em salev di M\u00f6\u00f6gelkhair haa en becht wat iin, wan em dit ek t\u00f6 en Werkstair d\u00f6 wel. Des ken da uk diaree\u0111er luki en Help fo.\n\nSharing (goSono) \nHoken en SION heer, di ken aur en App Stroom \u00f6nber (Power sharing) of dat jen me langs k\u00f6\u00f6r ken (Ride sharing). Hi ken sin Wain uk forh\u00fc\u00fcri, wan hi salev ek diarme \u00f6nerwai es (Car sharing). Diarfuar es bi di SION en Program iinprogramiaret.\n\nAkku en Laapwai \nDi Li-Ion-Akku (LiMn2O4) skel me Weeter k\u00f6\u00f6let uur en en Kapatsiteet fan 35 bit 45\u00a0kWh sa \u00fcs en Wecht fan ombi 250\u00a0kg haa.\n\nDer Sono Sion skel me sin Baterii 320\u00a0km (NEFZ) laap, dit sen ombi 250\u00a0km \u00fcp Straat. \nMe dit Leergiraat iin \u00f6n dit Auto skel twesken 306 en 22 kW Leerkraft iin \u00f6n di Bateriien to fo wiis.\n\nLuki uk jir \n Webseite von Sono Motors\n MDR-Doku \u00fcber den Sion\n Sammlung von Ver\u00f6ffentlichungen \u00fcber den Sion bei goingelectric\n\nFutnooten\nForkiir\nStraatenforkiir\nElektroauto (Baterii)"